Årsberetning 2020 – AIF eSport

I det tidlige 2020 tog vi hul på året med 5 hold; 2x CS:GO, 2x hyggegaming og et pige-hold med et

deltagerantal på i alt 38 – desværre blev det en kort fornøjelse, da vi jo som bekendt lukkede ned på lige

fod med alle andre foreningsaktiviteter.

Vi startede motiverede op igen pr. 10/6, hvor træningen forløb fint – dog med ekstra afspritning af både

hænder og udstyr.

Den manglende træning i foråret blev kompenseret med et gratis sommer-LAN for forårets medlemmer. I

stedet for at dyrke esporten hele natten, blev den denne gang dyrket henover hele dagen – fra 10 til 23 –

og den måde at gennemføre arrangementet på gav god feedback.

Igen brugte vi klubhuset med stor succes, desværre fordrede corona-situationen ikke et arrangement i stor

størrelse og deltagerantallet var derfor kun 14. Instruktørerne og øvrige frivillige leverede dog – igen – en

rigtig god indsats under hele arrangementet.

Sommerferien bød desværre på frameldinger fra et par af instruktørerne, hvorfor vi efter sommerferien

måtte skære ned til 4 hold. De to CS:GO hold blev skåret fra, da det mildest talt er svært at finde frivillige

instruktører til at undervise i foreningsregi, når man i fritidsklubber, på efterskoler o.lign. kan undervise til

fornuftige timelønninger. Vi måtte derfor erkende, at CS:GO ikke kunne tilbydes i 2. halvår og fandt derfor

et par lokale, som var villige at lade sig uddanne til eSport-instruktører ved DGI mhp. opstart af CS:GO igen i

1. halvår 2021.

Til gengæld blev CS:GO for oldboys oprettet i 2. halvår – desværre ikke med den opbakning, vi havde håbet

på, men alligevel med nok medlemmer til, vi kunne stille et hold og deltage i ligaspil. Tanken herom er både

at mødes og spille såvel som at få en sludder over en øl efter endt kamp.

I efteråret søgte vi DIF- og DGI’s foreningspulje mhp. at gennemføre et LAN i kulturhuset for Frederiks og

omegns gamere, men grundet corona-situationen blev arrangementet udsat. Vi valgte derfor – som

tidligere på året – at holde et LAN i klubhuset i efterårsferien for vores medlemmer med et tilbud om, de

kunne tage én ven med hver. Arrangementet blev igen afholdt jf. de gældende corona-restriktioner, hvilket

medførte lidt ekstra arbejde ift. opstilling og opmåling for at honorere afstandskravene for vores 20+

deltagere. Igen en stor succes med en masse glade børn.

Traditionen tro blev der søgt midler i ungdomsfonden til at medlemmerne kunne få æbleskiver, saftevand

og gløgg ifm. deres sidste træning inden jul.

Som en sidegevinst i 2020 fik vi tilgang af en it-kyndig, som har brugt en masse energi på at optimere vores

tekniske opsætning, således spil og PC’er automatisk opdaterer og vi har en CS:GO server til at træne og

spille kampe på.